Kristiansund dødelig effektive mot Vålerenga
I kraftig medvind på Intility Arena hadde Vålerenga plenty med sjanser i første omgang. Vi telte fire målsjanser, men i tur og orden slet Amin Nouri, Bård Finne, Daniel Fredheim Holm og Sam Johnson med å få ballen i mål. Var det ikke keeper Sean McDermott som sto i veien, så var det et KBK-bein eller så gikk ballen over tverrligger. KBK hadde ingenting - før de fikk vinden i ryggen. Vi fulgte hele kampen i vårt livesenter På sin aller første sjanse i 51. minutt var det til slutt Liridon Kalludra som brukte hodet og headet inn 0 – 1 fra kort hold. Det skjedde etter en corner som aldri ble klarert. Innlegget var perfekt levert fra Amidou Diop.Samme kar hadde også regien på en kontring i særklasse. Diop reagerte lynraskt da han fikk ballen på midtbanen og spilte fri Flamur Kastrati som hadde gått i bakrommet. Han rundet Adam Kwarasey og satte inn 2 – 0 i tomt mål etter 62 minutters spill. Det var den andre målsjansen til KBK. – Jeg fikk kanskje litt for god tid, sier Kastrati til VG om målet. – Men jeg beholdt roen så lenge som mulig. Det ble skrått hold, men den første touchen var perfekt slik at jeg fikk satt keeperen i sjakk. Det er min jobb å score. Det var derfor jeg ble hentet.Den siste halvtimen var det mer eller mindre enveiskjøring mot KBK-målet, men Kristiansund lå tett og kompakt, og spillerne ofret seg i duellene. Og med to mål å gå på trengte de heller ikke å ta kontringene som bød seg. KBK-trener Christian Michelsen smilte bredest av alle i pressesonen etter triumfen og det som har vært en drømmesesong. – Vi har «hårete» mål og står på hver dag fordi vi har så lyst til å være med på dette i fortsettelsen. Vi kommer til å slåss for poengene så lenge vi er med i dette selskapet. Det «hårete» målet var å ta 40 poeng - som i fjor. Nå er KBK var tre poeng bak rekordskjema. – Det overordnede målet var å være så god i 2018 at vi får lov å være med i Eliteserien i 2019. Så ville vi nå 40 poeng i år som i fjor. Vi nærmer oss, og det er «x-faktoren» i KBK, vi er flinke til å nullstille og lære av det vi har vært i gjennom, sier Michelsen til VG. VIF-trener Ronny Deila holdt tilbake spillerne i garderoben etter tapet. - Dette er nok den mest skuffende dagen i min tid som trener i Vålerenga. Sånne kamper der man føler man er bedre enn motstanderen, men samtidig sitter med en følelse av at dette kommer vi til å tape. De ser ut til å ville det mye mer enn oss, og det er det som gjør meg så skuffa, sa Deila til VIFs hjemmeside.
(Vålerenga – Kristiansund 0-2) Mens Vålerenga sløste med sjansene var Kristiansund dødelig effektive.